text: Billund Lufthavn  fjerner parkerings-irritation for bilisterne
  22 oktober 2016 kl. 08.48
  Glemsomme bilister på vej hjem fra ferie får nu lettere ved at slippe ud fra  parkeringspladserne ved Billund Lufthavn. Nu kan der nemlig betales ved udkørslen - og ikke kun som før i ankomsthallen.
  Rigtig mange bilister er kommet glade hjem fra ferie, landet i Billund Lufthavn og skyndt sig til ud til deres bil på parkeringspladsen for så at komme i tanke om, at parkeringen skulle være betalt i en automat i ankomsthallen. Og så ventede en træls gåtur retur til automaten inden det sidste stykke hjem.
  Det er slut. Nu er der automater til betalingskort ved alle udkørsler. Bilister skal som hidtil trække en billet ved indkørsel til p-anlægget og ved udkørslen efter hjemkomsten indsættes billetten i automaten direkte ved bommen. Systemet registrerer hvor længe der er parkeret og oplyser prisen, hvorefter der betales.
  -  Det er et ønske, som vi længe har haft om at gøre p-betalingen lettere for lufthavnens kørende kunder, siger Billund Lufthavns marketingchef Jesper Klausholm til TV SYD. 
  Systemet har været testet og i drift de seneste dage, så det er klar til at tage imod de mange rejsende, der lørdag og søndag vender hjem fra efterårsferien.
  De to weekender omkring efterårsferien er den tid på hele året , hvor der er flest ude at rejse fra lufthavnen på samme tid - og dermed også størst pres på de flere end 13.000 parkeringspladser ved Billund Lufthavn..
  Vi har implementeret kortbetaling ved alle udkørslerne. Det gjorde vi i går, så det også virker for alle jer der er på efterårsferie nu 👌 pic.twitter.com/gknCiGOBHG
  
  